Saderengipun kula ngrembag perkawis punika, keparenga kula ngrembag ngengingi lampahing kabudayan Jawi wiwit jaman kina ngantos dumugi samangke, inggih punika kawontenaning bebrayaning tiyang Jawi ingkang dipun anggep klebet gagrag anyar [modern]. Dados manawi makaten, punika wau ugi gegayutan kaliyan jaman utawi wekdal. Milahaken watesing wekdal antawisipun bebrayan ingkang klebet kina kaliyan ingkang klebet enggal punika raos. Pamangihing saben tiyang tamtu beda-beda. Awit saking punika murih saged nggampilaken lampahing panimbang, ingriki kula badhe mendhet ancer-ancer kanthi wewaton jaman utawi abad, punika kacundhukaken kaliyan lampahing babad.